Projekts

LATVIJAS REPUBLIKAS MINISTRU KABINETS

2019. gada \_\_.\_\_\_\_\_\_\_\_ Noteikumi Nr.\_\_

Rīgā (prot. Nr.\_\_\_. §)

**Noteikumi par pavadzīmes aizpildīšanas kārtību dzelzceļa kravu pārvadājumos**

## Izdoti saskaņā ar

## Dzelzceļa pārvadājumu likuma

## 25.panta otro daļu

**1. Vispārīgie jautājumi**

1. Noteikumi nosaka pavadzīmes veidlapas (1.pielikums) paraugu un kārtību, kādā, pārvadājot kravu iekšzemes dzelzceļa satiksmē, kravas nosūtītājs (turpmāk – nosūtītājs), pārvadātājs un kravas saņēmējs (turpmāk – saņēmējs) aizpilda pavadzīmi nosūtīšanas stacijā, pārvadāšanas ceļā un galastacijā.

2. Pavadzīmi sastāda nosūtītājs un iesniedz to pārvadātājam, ar kuru noslēdz pārvadājuma līgumu, turpmāk – līgumpārvadātājs.

3.Pavadzīmi aizpilda nosūtītājs un pārvadātājs saskaņā ar šiem noteikumiem.

4.Pavadzīme sastāv no četrām lapām un nepieciešamā pavadzīmes lapas “Ceļazīme (papildeksemplārs)” eksemplāru skaita:

4.1. 1.lapa “Pavadzīmes oriģināls” – pavada kravu līdz galastacijai un tiek izsniegta saņēmējam, kad pabeigta kravas izsniegšanas noformēšana;

4.2. 2.lapa “Ceļazīme” – pavada kravu līdz galastacijai un paliek pie pārvadātāja, kas izsniedz kravu saņēmējam;

4.3. 3.lapa “Pavadzīmes dublikāts” –tiek izsniegta nosūtītājam pēc pārvadājuma līguma noslēgšanas un kravas pieņemšanas pārvadāšanai;

4.4. 4.lapa “Kravas pieņemšanas lapa” – paliek pie līgumpārvadātāja;

4.5. lapa bez numura “Ceļazīme (papildeksemplārs)” – paredzēta pārvadātājiem kravas pārvadāšanas ceļā (izņemot pārvadātāju, kas izsniedz kravu saņēmējam).

5. Pavadzīmju numuru uzskaiti nodrošina pārvadātājs.

6. Pārvadātājs bez maksas nodrošina Valsts ieņēmumu dienestam pastāvīgu pieeju dzelzceļa kravu pārvadātāja pavadzīmju numuru elektroniskās uzskaites datu bāzei.

7. Pavadzīmes lapu “Ceļazīme (papildeksemplārs)” noformē tādā skaitā, kas atbilst pārvadātāju skaitam, kas piedalās pārvadājumā, izņemot pārvadātāju, kas izsniedz kravu saņēmējam. Līgumpārvadātājs nosaka pavadzīmes lapas “Ceļazīme (papildeksemplārs)” noformēšanas nepieciešamību savām vajadzībām.

8. Ja kravas pārvadājumu nevar turpināt vai kravas izsniegšanu nevar veikt ar elektronisko pavadzīmi, pārvadātājs, kura pārziņā atrodas krava, veic pāreju uz papīra pavadzīmi un tai pielikto dokumentu pārveidi papīra veidā, ievērojot šo noteikumu prasības attiecībā uz formu un eksemplāru skaitu. Elektroniskās pavadzīmes un papīra pavadzīmes ailē “Pārvadātāja atzīmes” pārvadātājs izdara atzīmi “Pāreja no elektroniskās pavadzīmes uz papīra pavadzīmi”, kura tiek apliecināta ar pārvadātāja kalendārā spiedoga nospiedumu.

9. Nosūtīšanas stacijā papīra pavadzīmē ierakstīto ziņu labošanu nosūtītājs un pārvadātājs veic, svītrojot un ierakstot jaunas ziņas. Turklāt katrs labo tās ziņas, kuras ierakstījis pavadzīmē. Nosūtītājs var veikt labojumus ne vairāk kā vienā ailē vai divās savstarpēji saistītās ailēs, un ailē “Nosūtītāja paziņojumi” izdara atzīmi “Veikti labojumi \_\_\_\_\_ ailē”. Pārvadātājs savus labojumus apliecina ar pārvadātāja spiedogu.

10. Sākotnējo ziņu svītrošanu papīra pavadzīmē, kā arī elektroniskajā pavadzīmē ierakstīto ziņu labošanu un izmainīšanu veic tā, lai varētu izlasīt sākotnējās ziņas.

11. Pārvadātājs, pavadzīmē ierakstot šajos noteikumos paredzētās atzīmes, ziņu izmaiņas un papildinājumus, apliecina tās ar pārvadātāja spiedogu.

12. Noformējot elektronisko pavadzīmi vai ierakstot tajā izmaiņas un papildinājumus, pārvadātāja spiedoga un pārvadātāja kalendārā spiedoga nospieduma vietā ieraksta informāciju, kas satur attiecīgā spiedoga datu kopumu.

13. Ja pavadzīmes ailēs nepietiek vietas ziņu ierakstīšanai, šīs ailes ziņas ieraksta papildu lapā, kuras eksemplāru skaits atbilst pavadzīmes lapu skaitam un kura tiek pielikta katrai pavadzīmes lapai. Atbilstošajās pavadzīmes ailēs izdara atzīmi: “Ziņas skatīt papildu lapā”. Ja pārvadājumu maksājumu aprēķināšanai nepietiek A, B, C sadaļu, papildu lapu noformē pēc pavadzīmes 1. lapas otrās puses veidlapas parauga, piešķirot turpmākajām sadaļām burtu apzīmējumu, sākot ar burtu „D”.

14. Katrai pavadzīmes lapai pielikto papildu lapu skaitu nosūtītājs norāda pavadzīmes ailē “Nosūtītāja paziņojumi”, bet pārvadātājs – ailē “Pārvadātāja atzīmes”.

15. Ja kravu pārvadā divos vai vairākos vagonos, kas noformēta ar vienu pavadzīmi, nosūtītājs sastāda Vagonu sarakstu (2.pielikums).

16. Ja pārvadā vairākus konteinerus, kas noformēti ar vienu pavadzīmi, nosūtītājs sastāda Konteineru sarakstu (3.pielikums).

17. Papildu lapas, Vagonu saraksts un Konteineru saraksts ir pavadzīmes neatņemama sastāvdaļa.

18. Vagonu saraksta un Konteineru saraksta aiļu numerācija atbilst pavadzīmes aiļu numerācijai. Vagonu saraksta vai Konteineru saraksta aiļu “Kopā” ziņas ieraksta atbilstošajās pavadzīmes ailēs. Vagonu saraksta vai Konteineru saraksta eksemplāru pieliek katrai pavadzīmes lapai un pavadzīmes ailē “Vagons” un/vai ailē “Kravas nosaukums” izdara atzīmi “Skatīt pielikto sarakstu”.

19. Papildu lapas, Vagonu saraksta un Konteineru saraksta augšējā daļā norāda sūtījuma numuru, šos dokumentus paraksta nosūtītājs vai pārvadātājs, atkarībā no tā, kurš tos ir sastādījis.

20. Pavadzīmes veidlapai, kā arī papildu lapām, Vagonu sarakstam un Konteineru sarakstam ir A4 formāts un tie tiek drukāti ar melnas krāsas šriftu uz balta papīra.

21. Ziņas, kuras norāda pavadzīmē, papildu lapās, Vagonu sarakstā un Konteineru sarakstā, ieraksta vai drukā ar melnu krāsu, vai iespiež spiedoga nospieduma veidā tām paredzēto aiļu un rindu robežās. Iespiežamajiem spiedogiem jābūt ar skaidri izlasāmiem nospiedumiem.

22. Nosūtītājs pavaddokumentus, kurus pieliek pavadzīmei, piestiprina pavadzīmei tā, lai tie pārvadāšanas ceļā nevarētu atvienoties. Pārvadātājam nav jāpārbauda pavadzīmei pielikto pavaddokumentu pareizība un pietiekamība. Nosūtītājs ir atbildīgs par sekām, kuras radušās pavaddokumentu neesamības, nepietiekamības vai nepareizības dēļ. Pavaddokumenti, kurus nosūtītājs pieliek pavadzīmei, viņš norāda pavadzīmē, pretējā gadījumā līgumpārvadātājs atsaka pieņemt kravu pārvadāšanai. Ja nosūtītājs nepieliek pavadzīmei dokumentu, kas nepieciešams administratīvo formalitāšu izpildīšanai, bet nosūta to attiecīgajai administratīvās kontroles institūcijai, par to ieraksta ziņas pavadzīmē.

23. Ja ceļā no vagonu grupas, kuru pārvadā ar vienu pavadzīmi, atkabina vagonu, pārvadātājs atkabinātajam vagonam tā atkabināšanas stacijā sastāda papildsūtījuma sarakstu (4.pielikums).

**2. Pavadzīmes aizpildīšanas kārtība**

24. Lai norādītu, kam jāaizpilda katra pavadzīmes aile, turpmāk tiek lietoti šādi simboli:

24.1. “n” – aili aizpilda nosūtītājs;

24.2. “p” – aili aizpilda pārvadātājs;

24.3. “np” – aili aizpilda nosūtītājs vai pārvadātājs – atkarībā no tā, kas veic kravas iekraušanu vagonā.

25. (p) Pavadzīmes augšējā kreisajā stūrī ailē “Pavadzīme” norāda līgumpārvadātāja nosaukumu.

26. (n) Pavadzīmes 1.ailē “Nosūtītājs” norāda: nosūtītāja nosaukumu, kodam paredzētajā laukā – kodu, kuru nosūtītājam piešķīris pārvadātājs, vārdu un uzvārdu (fiziskai personai) un pasta adresi. Var norādīt tālruņa un faksa numuru, elektroniskā pasta adresi. Nosūtītājs (nosūtītāja pilnvarotais pārstāvis) ieraksta savu vārdu un uzvārdu un parakstās, apstiprinot, ka ziņas, kuras ierakstījis pavadzīmē, ir pareizas.

27. (n) Pavadzīmes 2.ailē “Nosūtīšanas stacija” norāda:

27.1. nosūtīšanas stacijas nosaukumu un publiskās lietošanas dzelzceļa infrastruktūras (turpmāk šo noteikumu izpratnē – dzelzceļš) saīsināto nosaukumu;

27.2. nosūtīšanas stacijas kodu (norāda kodam paredzētajā laukā).

28. (n) Pavadzīmes 3.ailē “Nosūtītāja paziņojumi” ieraksta:

28.1. norādījumus par to, kā rīkoties ar kravu gadījumā, ja rodas šķēršļi kravas pārvadāšanai vai izsniegšanai;

28.2. aizsardzības pasākumus un temperatūras režīmu, pārvadājot ātrbojīgās kravas;

28.3. vagona, konteinera, kurus pārvadāšanai piešķīris nosūtītājs, bojājumus, kas konstatēti, iesniedzot tos pārvadāšanai, aprakstu;

28.4. ja pārvadā autotraktoru tehniku – atzīmes “Pārvadājums bez plīstošo detaļu aizsardzības”, “Atslēga no mašīnas Nr.\_\_\_\_”;

28.5. nosūtītāja paziņojumus par labojumiem, kurus veicis pavadzīmē;

28.6. pārvadājot sasalstošās kravas – ziņas par kravas mitruma procentu un veiktajiem profilaktiskajiem pasākumiem (“Krava izsaldēta”, “Pārkaisīta ar kaļķi \_\_\_% apmērā”, “Apstrādāta ar \_\_\_\_ eļļu \_\_\_% apmērā”, “Pārlikta kārtās ar kokskaidām” u.tml.), atzīmi “Ar saņēmēja piekrišanu – bez profilakses”;

28.7. ja ieved vai izved kravu ar citu transporta veidu – atzīmi “Ievesta ar \_\_\_\_\_\_\_\_\_ transportu (norāda transporta veidu) no \_\_\_\_\_\_\_\_\_\_\_\_\_ (norāda sākotnējās nosūtīšanas valsti)” vai atzīmi “Izvešanai ar \_\_\_\_\_\_\_\_\_\_\_ transportu (norāda transporta veidu) uz \_\_\_\_\_\_\_\_\_\_\_\_\_\_\_\_ (norāda galamērķa valsti)”;

28.8. ja pārvadā kravu ar pieteikto vērtību – atzīmi “Pieteiktā kravas vērtība \_\_\_\_ (summa vārdiem)”;

28.9. atzīmi par gabarīta kravas, kas iekrauta vaļējajā ritošajā sastāvā (izņemot transportierus), izvietošanas un nostiprināšanas nosacījumu piemērošanu: “TU \_\_\_ nodaļas \_\_\_.punkts”, “NTU Nr.\_\_\_\_”, “MTU Nr.\_\_\_\_” vai “Skice Nr.\_\_\_\_”;

28.10. atzīmi par pavadzīmei pielikto papildu lapu skaitu;

28.11. atzīmes atbilstoši atsevišķu kravu veidu pārvadāšanas noteikumiem;

28.12. pārvadājot kravu vaļējajā ritošajā sastāvā ar uzliktu aizsargmarķējumu - tādas ziņas par uzlikto aizsargmarķējumu, kas ļauj veikt tā veseluma pārbaudi (uzlikšanas veids, izvietojums, ārējais izskats u. c.);

28.13. atzīmes, kas saskaņotas ar līgumpārvadātāju.

29. (n) Pavadzīmes 4.ailē “Saņēmējs” norāda saņēmēja nosaukumu, kodam paredzētajā laukā – kodu, kuru saņēmējam piešķīris pārvadātājs, vārdu un uzvārdu (fiziskai personai), pasta adresi. Var norādīt tālruņa un faksa numuru, elektroniskā pasta adresi.

30. (n) Pavadzīmes 5.ailē “Galastacija” norāda:

30.1. galastacijas nosaukumu un dzelzceļa saīsināto nosaukumu;

30.2. galastacijas kodu, kuru norāda kodam paredzētajā laukā.

31. (n) Pavadzīmes 6.ailē “Pārvadājuma maršruts” norāda konkrētu pārvadājuma maršrutu, ja pārvadājums ir jāveic maršrutā, kas atšķiras no kravas vilcienu formēšanas plānā noteiktā.

32. Pavadzīmes 7.-12. ailēs:

32.1. ja kravu pārkrauj pārvadāšanas ceļā, ziņas par sākotnējo vagonu tiek svītrotas tā, lai tās varētu izlasīt, un zem svītrotajām ziņām ieraksta ziņas par katru vagonu, kurā pārkrauta krava;

32.2. ja vienlaikus ar kravas pamatdaļu nosūta kravas masas pārpalikumu, kas pārkrauts atsevišķā vagonā, ieraksta ziņas par šo vagonu;

32.3. ailes neaizpilda, ja pārvadā konteinerus, kurus vagonā iekrauj pārvadātājs, vai konteinerus, kurus nosūtītājs iekrāvis vienā pārvadātāja piešķirtajā vagonā un noformējis ar atsevišķām pavadzīmēm;

32.4.ja pārvadā konteinerus, kas iekrauti vienā nosūtītāja piešķirtā vagonā un noformēti ar atsevišķām pavadzīmēm viena saņēmēja adresē, ziņas par vagonu papildus ieraksta vienā no šīm pavadzīmēm, bet pārējās pavadzīmēs 8.ailē “Vagonu piešķīris” izdara atzīmi “N”.

33. (np) Pavadzīmes 7.ailē “Vagons” norāda vagona numuru, vagona valdītāja nosaukumu un vagona pieraksta dzelzceļa saīsināto nosaukumu. Turklāt:

33.1. ja pārvadā kravu refrižiratorsekcijā, papildus izdara atzīmi “RS – \_\_\_\_\_\_\_\_\_ (norāda refrižeratorsekcijas numuru) (\_\_\_\_\_\_\_) (norāda kravas vagonu skaitu sekcijā)”;

33.2. ja pārvadā kravu vagonu sakabē, norāda visu vagonu numurus un izdara atzīmi “Sakabe”;

33.3. ja pārvadā refrižeratorkonteinerus platformu sakabē, izdara atzīmi “Sakabe” pēc vagona numura tajās pavadzīmēs, kurās norādīts vagona numurs;

33.4. ja pārvadā kravu divos vai vairāk vagonos ar vienu pavadzīmi vai vairākus konteinerus, kas iekrauti divos vai vairāk vagonos, kurus piešķīris nosūtītājs, ar vienu pavadzīmi, tiek izdarīta atzīme “Skatīt pielikto sarakstu”;

33.5. ja pārvadā kravu uz savām asīm, norāda mašīnas (katras sekcijas), vagona vai sliežu gaitas mehānisma numuru.

34. (n) Pavadzīmes 8.ailē “Vagonu piešķīris” izdara atzīmi “P” – ja vagonu piešķīris pārvadātājs, vai “N” – ja vagonu piešķīris nosūtītājs. Vagonu, kuru piešķīris saņēmējs, pielīdzina vagonam, kuru piešķīris nosūtītājs.

35. (np) Pavadzīmes 9.ailē “Kravnesība” ieraksta uz vagona norādīto kravnesību tonnās.

36. (np) Pavadzīmes 10.ailē “Asis” norāda vagona asu skaitu. Ja pārvadā kravu uz savām asīm, norāda mašīnas (katras sekcijas), vagona vai sliežu gaitas mehānisma asu skaitu.

37. (np) Pavadzīmes 11.ailē “Taras masa” ieraksta uz vagona norādīto vagona taras masu. Ja tukšā vagona taras masu nosaka sverot, uz vagona norādīto masu ieraksta skaitītājā, bet masu, kas noteikta sverot, ieraksta saucējā.

38. (np) Pavadzīmes 12.ailē “Cisternas tips” ieraksta cisternas kalibrēšanas tipu, kas norādīts uz cisternas zem vagona numura.

39. (p) Pavadzīmes 13.ailē “Kravas masa - pēc pārkraušanas” ieraksta kravas masu, kas pārkrauta katrā vagonā, vai kravas pārpalikuma, kas pārkrauts atsevišķajā vagonā, masu, to vienlaikus nosūtot kopā ar kravas pamatdaļu.

40. (p) Pavadzīmes 14.ailē “Vietu skaits - pēc pārkraušanas” ieraksta kravas vietu skaitu, kas pārkrauta katrā vagonā.

41. (n) Pavadzīmes 15.ailē “Kravas nosaukums” ieraksta katras kravas nosaukumu un kodu saskaņā ar kravu nomenklatūru, ko piemēro pārvadātāji, kravas markas un numurus. Papildus ieraksta šādu informāciju:

41.1. ja pārvadā bīstamo kravu, ieraksta arī kravas nosaukumu un informāciju saskaņā ar normatīvajiem aktiem, kas regulē bīstamo kravu pārvadājumus;

41.2. ja pārvadā lejamkravas, ieraksta iepildīšanas (nepielējuma) augstumu, temperatūru, produkta blīvumu, nosakot kravas masu “mērot”;

41.3. ja pārvadā nepaketētus apaļus kokmateriālus un zāģmateriālus, norāda krautņu skaitu un to augstumu;

41.4. ja pārvadā ātrbojīgu kravu, izdara atzīmi “Ātrbojīga”, bet, ja pārvadā kravu segtajos vagonos ar ventilēšanu, izdara arī atzīmi “Ar ventilēšanu”;

41.5. ja pārvadā sasalstošu kravu, izdara atzīmi “Sasalstoša”;

41.6. ja pārvadā dzīvniekus, izdara atzīmes “Dzīvnieki” un “No uzkalna nenolaist”;

41.7. ja pārvadā viegldegošu kravu, izdara atzīmes “Viegldegoša” un “Piesegums 0-0-1”;

41.8. ja pārvadā kravu pavadoņu pavadībā:

41.8.1. izdara atzīmi “Nosūtītāja pavadoņu pavadībā”. Ja pavadoņi atrodas atsevišķā vagonā vai pavada vairākus vagonus ar kravu, papildus izdara atzīmi “Pavadoņi atrodas vagonā Nr.\_\_\_\_\_\_\_\_\_\_”;

41.8.2. ieraksta pavadoņa vārdu un uzvārdu, kā arī personu apliecinoša dokumenta nosaukumu un numuru. Ja pavadoņi pavada vairākus vagonus ar kravu vai atrodas atsevišķā vagonā, šīs ziņas norāda tā vagona pavadzīmē, kurā atrodas pavadoņi;

41.8.3. uzstādot vagonā, kurā atrodas pavadoņi, apkures (krāsns) aprīkojumu, izdara atzīmi “Ar krāsns apkuri”;

41.9. ja pārvadā kravu ar pārvadāšanas ierīču izmantošanu, norāda pārvadāšanas ierīču nosaukumu zem kravas, kurai tās izmanto, nosaukuma.

42. (n) Pavadzīmes 15.ailē “Kravas nosaukums” laukā zem punktētas līnijas:

42.1. ja pārvadā konteineru, ieraksta sekojošas ziņas:

42.1.1.norāda konteinera 11 zīmju identifikācijas numuru, kas sastāv no četriem latīņu alfabēta burtiem (no kuriem pirmie trīs apzīmē konteinera valdītāja kodu, pēdējais “U” nozīmē kravas konteineru) un septiņiem cipariem; pēc konteinera numura aiz domuzīmes – konteinera izmēra un tipa četrzīmju kodu, pēc tam iekavās – konteinera bruto masu, kas norādīta uz konteinera durvīm;

42.1.2.ja pārvadā refrižeratorkonteineru platformu sakabē, izdara atzīmi “No uzkalna nenolaist”, bet ja pārvadā uz atsevišķa vagona – izdara atzīmi “No uzkalna nolaist uzmanīgi”;

42.1.3. ja pārvadā divus un vairāk konteinerus ar vienu pavadzīmi, izdara atzīmi “Skatīt pielikto sarakstu”;

42.2.ja pārvadā garmēra kravu vagonu sakabē, izdara atzīmi “No uzkalna nenolaist”;

42.3.ja pārvadā pārvadātājam nepiederošu vagonu kā transporta līdzekli, kura nolaišana no uzkalna ir aizliegta saskaņā ar vagona ekspluatācijas instrukciju, izdara atzīmi “No uzkalna nenolaist”;

42.4.ja pārvadā kravu uz savām asīm, izņemot kravas vagonus, kuru nolaišana no uzkalna ir atļauta saskaņā ar vagona ekspluatācijas instrukciju, izdara atzīmi “No uzkalna nenolaist”;

42.5.ja pārvadā kravas, kuras saskaņā ar standartiem, tehnisko dokumentāciju vai tehniskajiem nosacījumiem ir trauslas vai ar tām ir nepieciešama piesardzīga rīkošanās, izdara atzīmi “No uzkalna nolaist uzmanīgi”;

42.6.ja pārvadā neparastas kravas, izdara atzīmes:

42.6.1.ja pārvadā negabarīta kravu – “Negabarīta krava \_\_\_\_ (kravas negabaritātes indekss)”;

42.6.2. ja pārvadā negabarīta kravu ar kontrolrāmi, pavadzīmē, kas noformēta negabarīta kravas pārvadājumam – “Kontrolrāmis uzstādīts uz vagona Nr.\_\_\_\_\_\_\_\_\_\_\_”, bet pavadzīmē, kas noformēta vagona ar kontrolrāmi pārvadājumam – “Vagons aizņemts ar kontrolrāmi kravai, kas iekrauta vagonā Nr.\_\_\_\_\_\_\_” – ja kontrolrāmis uzstādīts uz tukša vagona;

42.6.3. ja pārvadā negabarīta kravu ar kontrolrāmi, pavadzīmē, kas noformēta negabarīta kravas pārvadājumam – “Kontrolrāmis uzstādīts uz vagona Nr.\_\_\_\_\_\_\_\_\_\_\_”, bet pavadzīmē, kas noformēta vagona ar kontrolrāmi pārvadājumam – “Uz vagona uzstādīts kontrolrāmis kravai, kas iekrauta vagonā Nr.\_\_\_\_\_\_” – ja kontrolrāmis uzstādīts uz krautā vagona;

42.6.4. ja pārvadā negabarīta kravu un kravu transportierī, izdara atzīmi “No uzkalna nenolaist” vai “Pāri uzkalnam nelaist”, pārvadātājs nosaka nepieciešamību izdarīt šīs atzīmes;

42.6.5. ja pārvadā kravu, kurai tehniskā raksturojuma dēļ nepieciešams ātruma ierobežojums – “Ātrums ne lielāks par \_\_\_\_\_ km/h”;

42.7.ja pārvadā kravu, kas iekrauta atvieglotā vai zonālā kraušanas gabarīta robežās, izdara attiecīgi atzīmes “Atvieglotais gabarīts” vai “Zonālais gabarīts”.

43. (p) Pavadzīmes 15.ailē “Kravas nosaukums” laukā zem punktētās līnijas grozot pārvadājuma līgumu, izdara atzīmi “Pārvadājuma līgums grozīts” un iespiež pārvadātāja spiedoga nospiedumu.

44. Ja 15. ailes “Kravas nosaukums” laukā līdz vai pēc punktētās līnijas nepietiek vietas, ziņas var izvietot, izmantojot visu šīs ailes lauku.

45. (n) Pavadzīmes 16.ailē “Iepakojuma veids” norāda kravas, kas iekrauta vagonā, konteinerā, iepakojuma veidu. Ja pārvadā kravu paketēs, ieraksta: skaitītājā – “pakete”, saucējā – kravas vienības iepakojuma veidu paketē, bet, ja kravas vienība nav iepakota, izdara atzīmi “nav iepakota”. Pārvadājot kravu bez taras un iepakojuma, izdara atzīmi “nav iepakota”.

46. (n) Pavadzīmes 17.ailē “Vietu skaits” ar cipariem norāda kravas vietu skaitu vienā rindiņā ar kravas nosaukumu. Ja pārvadā kravu sakrautā, sabērtā vai ielietā veidā, izdara atzīmi: “Sakrauta”, “Sabērta” vai “Ielieta”. Ja pārvadā kravu paketēs, daļskaitļa veidā norāda: pakešu skaitu (skaitītajā), kopējo kravas vienību, kas ievietotas šajās paketēs, skaitu (saucējā). Ja pārvadā kravu, izmantojot daudzkārt izmantojamas pārvadāšanas ierīces, norāda šo ierīču skaitu. Ja pārvadā tukšus konteinerus, norāda to skaitu.

47. (n) Pavadzīmes 18.ailē “Masa (kg)” norāda ar cipariem:

47.1. kravas bruto masu (ieskaitot iepakojumu) katrai kravai, tai skaitā kravas uz savām asīm masu, vienā rindiņā ar kravas nosaukumu;

47.2. konteinera taras masu;

47.3. vagona, konteinera taras masā neiekļauto pārvadāšanas ierīču masu;

47.4. kopējo kravas bruto masu.

48. (np) Pavadzīmes 19.ailē “Plombas” norāda plombu, kas uzliktas uz vagona, konteinera, kurus pārvadā bez pavadoņa pavadības, skaitu un zīmes, bet, izmantojot slēgplombas, norāda slēgplombu nosaukumu un kontrolzīmi, kā arī kravas nosūtīšanas dzelzceļa saīsināto nosaukumu.

49. (n) Pavadzīmes 20.ailē “Iekrāvis” izdara atzīmi “pārvadātājs” vai “nosūtītājs” atkarībā no tā, kurš veic kravas iekraušanu vagonā. Ja šādas atzīmes nav, uzskata, ka iekraušanu veicis nosūtītājs.

50. (n) Pavadzīmes 21.ailē “Masas noteikšanas veids” atkarībā no kravas masas noteikšanas veida izdara atzīmes: “uz svariem” (norāda svaru tipu), “pēc trafareta”, “pēc standarta”, “apmērot”, “mērot”, “pēc skaitītāja” vai “nosacīti” (ja pārvadā mājas iedzīves lietas).

51. (n) Pavadzīmes 22.ailē “Pārvadātāji” norāda līgumpārvadātāja (norāda pirmo) un secīgo pārvadātāju (pārvadātāju, kas izsniedz kravu, norāda pēdējo) saīsinātos nosaukumus un kodus, un atbilstošus ceļa iecirkņus, kuros katrs no pārvadātājiem veic pārvadājumu (iecirkņa robežas – stacijas un to kodi).

52. (n) Pavadzīmes 23.ailē “Pārvadājumu maksājumu samaksa” ieraksta:

52.1. to pārvadātāju saīsinātos nosaukumus, pārvadājumu maksājumu samaksai kuriem nosūtītājs vai saņēmējs pilnvaro trešo personu (maksātāju);

52.2. maksātāju nosaukumus katram norādītajam pārvadātājam;

52.3. samaksas pamatojumus katram norādītajam pārvadātājam: maksātāja kodu vai līguma noslēgšanas datumu un tā numuru vai citu informāciju, kas paredzēta šajā līgumā norādīšanai pavadzīmē.

53. (n) Pavadzīmes 24.ailē “Dokumenti, kurus pielicis nosūtītājs” ieraksta pavaddokumentu sarakstu, kurus nosūtītājs pieliek pavadzīmei. Ja dokumentu pieliek vairākos eksemplāros, norāda eksemplāru skaitu.

54. (n) Pavadzīmes 25.ailē “Informācija, kas nav paredzēta pārvadātājam” ieraksta nosūtītāja informāciju, kas attiecas uz šo sūtījumu, kura nav paredzēta pārvadātājam un par kuru pārvadātājs nav atbildīgs. Pārvadātājam nav jāizpilda ar to saistītās saistības. Ja dokuments, kas nepieciešams administratīvo formalitāšu izpildīšanai, nav pielikts pavadzīmei, bet ir nosūtīts administratīvās kontroles institūcijai, izdara atzīmi “\_\_\_\_\_\_\_ (norāda dokumenta nosaukumu, numuru un datumu) iesniegts \_\_\_\_\_\_ (norāda administratīvās kontroles institūcijas nosaukumu)”. Var ierakstīt citu informāciju, tostarp piegādes līguma numuru, kas noslēgts starp nosūtītāju un saņēmēju.

55. (p) Pavadzīmes 26.ailē “Pārvadājuma līguma noslēgšanas datums” iespiež līgumpārvadātāja kalendārā spiedoga nospiedumu pēc kravas pieņemšanas pārvadāšanai.

56. (p) Pavadzīmes 27.ailē “Pienākšanas datums” galastacijā iespiež pārvadātāja kalendārā spiedoga nospiedumu. Gadījumā, ja krava nav pienākusi, izdara atzīmi “Krava nav pienākusi” un iespiež pārvadātāja spiedoga nospiedumu.

57. Pavadzīmes 28.ailē “Atzīmes muitas un citu administratīvo formalitāšu izpildīšanai” muita izdara atzīmes muitas kontroles mērķiem, bet citas valsts administratīvās institūcijas izdara atzīmes administratīvo procedūru izpildīšanai.

58. (p) Pavadzīmes 29.ailē “Sūtījums Nr.” norāda sūtījuma numuru.

59. (p) Pavadzīmes 30.ailē “Pārvadātāja atzīmes” (1., 2.lapas otrajā pusē) izdara atzīmes un apliecina tās ar pārvadātāja spiedoga nospiedumu:

59.1. “Atvēršanas akts \_\_\_\_\_\_ (datums), \_\_\_\_\_\_\_\_\_ (dzelzceļš) \_\_\_\_\_\_\_ (stacija)” – atvēršanas akta sastādīšanas gadījumā;

59.2. “\_\_\_ (skaits) plombas/slēgplombas ar \_\_\_\_\_\_\_ zīmēm nomainītas uz \_\_\_\_ (skaits) plombām/slēgplombām ar \_\_\_\_\_ zīmēm” vai “\_\_\_\_ (skaits) plombas/slēgplombas ar \_\_\_\_\_\_ zīmēm uzliktas neesošo vietā” – pārvadātājam nomainot vai uzliekot plombas;

59.3. “Kravu \_\_\_\_ (kg/gab.) papildnosūta ar papildsūtījuma sarakstu Nr.\_\_\_\_” – ja pārvadātājs sastāda papildsūtījuma sarakstu papildnosūtāmajai kravas daļai;

59.4. “Vagonu Nr.\_\_\_\_\_\_ papildnosūta ar papildsūtījuma sarakstu Nr.\_\_\_\_\_\_\_\_\_\_” – atkabinot vagonu no vagonu grupas, kas noformēta ar vienu pavadzīmi;

59.5. “Vagons atkabināts” – atkabinot vagonu no vagonu grupas, kuru pārvadā ar vienu pavadzīmi (Vagonu sarakstā iepretim atkabinātā vagona numuram);

59.6. “Pāradresēta uz \_\_\_\_\_\_\_ staciju (stacijas nosaukums) saņēmējam \_\_\_\_\_\_\_ (saņēmēja nosaukums), pamatojoties uz \_\_\_\_\_\_\_\_\_\_\_ (dokumenta nosaukums un datums)” pārvadājuma līguma grozīšanas gadījumā;

59.7. “Vispārējā parauga akts Nr. \_\_\_\_\_\_\_\_\_ (tā numurs, sastādīšanas datums, stacijas nosaukums un dzelzceļa saīsinātais nosaukums)”;

59.8. “Kravas masas pārbaudē izrādījās \_\_\_\_ kg” – ja kravas masa neatbilst datiem, kas norādīti pavadzīmē, normu robežās, kad nav nepieciešama komercakta sastādīšana;

59.9. “Pieliktas \_\_\_\_\_\_\_\_ (norāda papildu lapu, kuras pārvadātājs pielicis pavadzīmei, skaitu)”;

59.10. “\_\_\_\_\_\_\_\_\_ (norāda sastādīšanas datumu) Akts Nr.\_\_\_\_\_\_\_ (norāda akta numuru) par vagona bojāšanu (bojājumu), \_\_\_\_\_\_\_\_\_\_ (norāda tās stacijas nosaukumu un tā dzelzceļa saīsināto nosaukumu, kurā sastādīts akts)”;

59.11. normatīvajos aktos, kas regulē kravu izsniegšanu, paredzētās atzīmes par kravas izsniegšanu saņēmējam.

60. (p) Pavadzīmes 30.ailē “Pārvadātāja atzīmes” (1.,2.lapas otrajā pusē) izdara atzīmes un apliecina tās ar pārvadātāja kalendārā spiedoga nospiedumu:

60.1. “Papildnosūtāmā kravas daļa izsniegta”, kad izsniedz papildnosūtāmo kravas daļu;

60.2. “Pāreja no elektroniskās pavadzīmes uz papīra pavadzīmi”, ja veic pāreju no elektroniskās pavadzīmes uz papīra pavadzīmi.

61. (p) Pavadzīmes 31.ailē “Komercakts” (1.,2.lapas otrajā pusē) norāda komercakta numuru, sastādīšanas datumu, kā arī tās stacijas nosaukumu un tā dzelzceļa, kurā tas tika sastādīts, saīsināto nosaukumu, iespiež to sastādījušā pārvadātāja spiedoga nospiedumu.

62. (p) Pavadzīmes 32.ailē “Piegādes termiņa pagarināšana” (1.,2.lapas otrajā pusē) norāda tās stacijas nosaukumu un tā dzelzceļa saīsināto nosaukumu, kurā aizturēta krava, kā arī aizturēšanas ilgumu un aizkavēšanas iemesla kodu, kas dod tiesības pagarināt piegādes termiņu, un iespiež pārvadātāja spiedoga nospiedumu. Aizkavēšanas iemeslu apzīmēšanai piemēro sekojošus kodus:

62.1. 1 – muitas un citu administratīvo formalitāšu izpildīšana;

62.2. 2 – kravas satura pārbaude;

62.3. 3 – kravas masas pārbaude;

62.4. 4 – kravas vietu skaita pārbaude;

62.5. 5 – pārvadājuma līguma grozījumi;

62.6. 6 – šķēršļi pārvadāšanai;

62.7. 7 – dzīvnieku aprūpēšana;

628. 8 – krāvuma vai iepakojuma izlabošana, ja to izraisīja iemesli, kas nav atkarīgi no pārvadātāja;

62.9. 9 – kravas pārkraušana, ja to izraisīja iemesli, kas nav atkarīgi no pārvadātāja;

62.10. 10 – citi iemesli (norāda kravas aizkavēšanas iemeslu).

63. (p) Pavadzīmes 33.ailē “Atzīmes par kravas nodošanu” (1.,2.lapas otrajā pusē) iespiež pārvadātāju, kas pieņem kravu, kalendāro spiedogu nospiedumus kravas nodošanas stacijās kravas nodošanas secībā no viena pārvadātāja citam.

64. (p) Pavadzīmes 34.ailes “Pārvadātāja, kas izsniedz kravu, atzīmes” (1.lapas otrajā pusē) aizpildīšanas kārtību nosaka pārvadātājs, kas izsniedz kravu.

65. (p) Pavadzīmes 35.ailes “Paziņojums par kravas pienākšanu” (2.lapas otrajā pusē) aizpildīšanas kārtību nosaka pārvadātājs, kas izsniedz kravu.

66. Pavadzīmes 36.ailē “Kravas izsniegšana” (2.lapas otrajā pusē) saņēmējs vai tā pilnvarotais pārstāvis norāda kravas saņemšanas noformēšanas datumu, saņēmēja vai tā pilnvarotā pārstāvja vārdu, uzvārdu, kā arī tā dokumenta nosaukumu, numuru un datumu, kas apliecina saņēmēja vai tā pilnvarotā pārstāvja tiesības saņemt kravuun parakstās. Pārvadātājs iespiež pārvadātāja kalendārā spiedoga nospiedumu.

67. (p) Pavadzīmes A, B, C “Pārvadājumu maksājumu aprēķināšanas sadaļas” sadaļasparedzētas pārvadājumu maksājumu, kas pienākas katram pārvadātājam, aprēķināšanai, atsevišķi par katru iecirkni atkarībā no piemērojamā tarifa.

68. (p) Pavadzīmes 37.ailē “Iecirknis” norāda iecirkņa (par pārvadājumu kurā veic pārvadājumu maksājumu aprēķināšanu) sākotnējās un galējās stacijas nosaukumu un kodu.

69. (p) Pavadzīmes 38.ailē “Attālums, km” norāda attālumu starp iecirkņa sākotnējo un galējo staciju.

70. (p) Pavadzīmes 39.ailē “Aprēķina masa, kg” norāda kravas aprēķina masu, kuru nosaka saskaņā ar piemērojamo tarifu.

71. (p) Pavadzīmes 40.ailē “Papildmaksas” norāda kodus, bet ja to nav, norāda papildmaksu nosaukumus un ieraksta to summas, kas aprēķinātas saskaņā ar tarifu, kuru pārvadātājs piemēro attiecīgajā iecirknī, tarifa valūtā.

72. (p) Pavadzīmes 41.ailē “Tarifs” norāda piemērojamā tarifa numuru vai nosaukumu.

73. (p) Pavadzīmes 42.ailē “Kravas kods” nepieciešamības gadījumā norāda kodu, kas ir noteicošs pārvadājumu maksājumu (t.sk. pārvadājuma maksa, maksa par pavadoņa braucienu, papildnodevas un u.c.) aprēķināšanai, saskaņā ar piemērojamo kravu nomenklatūru.

74. (p) Pavadzīmes 43.ailē “Pārrēķina kurss” norāda maksājumu, kas noteikti tarifa valūtā, pārrēķina kursu valūtā, kādā maksājumus iekasē no nosūtītāja vai saņēmēja, ja tarifa valūta un maksājuma valūta atšķiras.

75. (p) Pavadzīmes 44., 46.ailē “Tarifa valūta” norāda tarifa valūtas, kurā aprēķināti pārvadājumu maksājumi, kas paredzēti iekasēšanai no nosūtītāja vai saņēmēja, kodu vai nosaukumu.

76. (p) Pavadzīmes 45., 47.ailē “Maksājuma valūta” norāda valūtas kodu vai nosaukumu, kurā pārvadājumu maksājumus iekasē no nosūtītāja vai saņēmēja, ja tarifa valūta un maksājuma valūta atšķiras.

77. (p) Pavadzīmes 48., 50.ailē norāda pārvadājuma maksu, kas aprēķināta saskaņā ar tarifu, kuru piemēro pārvadātājs attiecīgajā iecirknī, tarifa valūtā.

78. (p) Pavadzīmes 49., 51.ailē norāda pārvadājuma maksu, kas aprēķināta saskaņā ar tarifu, kuru piemēro attiecīgajā iecirknī, valūtā, kādā maksu iekasē no nosūtītāja vai saņēmēja, ja tarifa valūta un maksājuma valūta atšķiras.

79. (p) Pavadzīmes 52., 54.ailē norāda papildmaksu (maksu par papildoperācijām) kopējo summu tarifa valūtā, ja maksājumus samaksā nosūtītājs vai saņēmējs.

80. (p) Pavadzīmes 53., 55.ailē norāda papildmaksu kopējo summu valūtā, kādā tos iekasē no nosūtītāja vai saņēmēja, ja tarifa valūta un maksājuma valūta atšķiras.

81. (p) Pavadzīmes 56., 58.ailē norāda kopējo summu, kas iegūta, saskaitot pārvadājumu maksājumu aprēķinu atbilstošās sadaļas summas 48. un 52. ailēs vai 50. un 54. ailēs tarifa valūtā.

82. (p) Pavadzīmes 57., 59.ailē norāda kopējo summu, kas iegūta, saskaitot summas 49. un 53. ailēs vai 51. un 55. ailēs, valūtā, kādā pārvadājumu maksājumus iekasē no nosūtītāja vai saņēmēja, ja tarifa valūta un maksājuma valūta atšķiras.

83. (p) Pavadzīmes 60.-63.ailē norāda kopējo summu, kas iegūta, saskaitot 56., 57., 58., 59.ailes summu.

84. (p) Pavadzīmes 64.ailē “Atzīmes pārvadājumu maksājumu aprēķināšanai un iekasēšanai” izdara atzīmes, kas nepieciešamas pārvadātājam pārvadājumu maksājumu aprēķināšanai un iekasēšanai, un apliecina ar pārvadātāja spiedoga nospiedumu:

84.1. par kravas masas pārpalikuma, kas konstatēts pārvadāšanas ceļā, pārkraušanu atsevišķajā vagonā: “Kravas masas pārpalikums pārkrauts”;

84.2. par divu vai vairāku vagonu aizņemšanas iemesliem, pārkraujot no viena vagona: “Pārkrauts \_\_\_\_ (norādīt skaitu) vagonos \_\_\_\_\_\_\_ (norādīt konkrēto iemeslu) iemesla dēļ”;

84.3. pārvadātājam padodot iekraušanai cita veida vagonu iekraušanas plānā paredzētā vietā;

84.4. pārvadājot kravas ar nosūtītāja maršrutu: “Tiešais nosūtītāja maršruts Nr. \_\_\_\_\_\_”;

84.5. citas atzīmes.

85. (p) Pavadzīmes 65.ailē “No nosūtītāja papildus iekasēt par” ieraksta izdevumus, kurus papildus jāiekasē no nosūtītāja, norādot maksājuma nosaukumu un summu.

**3. Pavadzīmes aizpildīšanas kārtība pārvadāšanas ceļā**

86. Ja kravu no viena vagona pārkrauj vienā vai vairākos vagonos, pārvadātājs, kas veica pārkraušanu, pavadzīmes ailē “Vagons”, “Vagonu piešķīris”, “Kravnesība”, “Asis”, “Taras masa”, “Cisternas tips” nosvītro ziņas, kas attiecas uz sākotnējo vagonu, un zem tām ieraksta atbilstošās ziņas par katru vagonu, kurā pārkrauta krava. Katram no jauna iekrautam vagonam pārvadātājs ieraksta atbilstošās ziņas pavadzīmes ailēs “Kravas masa - pēc pārkraušanas” un “Vietu skaits - pēc pārkraušanas”. Ja kravu pārkrauj no viena vagona divos vai vairākos vagonos, pārvadātājs pavadzīmes ailē “Atzīmes pārvadājumu maksājumu aprēķināšanai un iekasēšanai” papildus izdara atzīmi: “Pārkrauts \_\_\_\_ (norādīt skaitu) vagonos \_\_\_\_\_\_\_ (norādīt konkrēto iemeslu) iemesla dēļ”.

87. Ja pēc pārkraušanas kravas daļa tiks nosūtīta vēlāk par kravas, kas nosūtīta ar pavadzīmi, pamatdaļu, pārvadātājs noformē papildsūtījuma sarakstu, ar kuru izkrautā kravas daļa tiks nosūtīta uz galastaciju, bet pavadzīmes ailē “Pārvadātāja atzīmes” izdara atzīmi “Kravu \_\_\_\_\_ (kg/gab.) papildnosūta ar papildsūtījuma sarakstu Nr.\_\_\_\_\_\_\_\_\_”, kuru apliecina ar sava spiedoga nospiedumu.

88. Ja pārvadātājs veic plombu nomaiņu vai uzliek jaunas plombas neesošo vietā, pārvadātājs pavadzīmes ailē “Pārvadātāja atzīmes” izdara atzīmi “\_\_\_ (skaits) plombas/slēgplombas ar \_\_\_\_\_\_\_ zīmēm nomainītas uz \_\_\_\_ (skaits) plombām/slēgplombām ar \_\_\_\_\_ zīmēm” vai “\_\_\_\_ (skaits) plombas/slēgplombas ar \_\_\_\_\_\_ zīmēm uzliktas neesošo vietā”.

89. Ja konstatē kravu bez pavadzīmes vai bez atsevišķām pavadzīmes 1.-4.lapām, pārvadātājs konstatē to nozaudēšanu ar komercaktu un sastāda pavadzīmi nozaudētās vietā vai atsevišķas pavadzīmes lapas nozaudēto vietā. No jauna sastādītās pavadzīmes vai tās atsevišķu lapu augšējā brīvajā laukā attiecīgi izdara ierakstu: “Pavadzīme nozaudētās vietā” vai “\_\_. lapa nozaudētās vietā”. Ja jaunās pavadzīmes vai tās atsevišķu lapu sastādīšanai nav pietiekamu ziņu, pārvadātājs pieprasa nepieciešamās ziņas no līgumpārvadātāja. Ja nozaudē papildu lapu, Vagonu sarakstu vai Konteineru sarakstu, pārvadātājs rīkojas analoģiski.

90. Ja pārvadāšanas ceļā no vagonu grupas, kuru pārvadā ar vienu pavadzīmi, atkabina vienu vai vairākus vagonus, pārvadātājs katram atkabinātajam vagonam noformē papildsūtījuma sarakstu, ar kuru vagons tiks nosūtīts uz galastaciju. Pavadzīmes ailē “Pārvadātāja atzīmes” pārvadātājs izdara atzīmi “Vagonu Nr.\_\_\_\_\_\_\_\_\_ papildnosūta ar papildsūtījuma sarakstu Nr.\_\_\_\_\_\_\_\_\_\_\_”, kuru apliecina ar spiedoga nospiedumu. Vagonu saraksta vai Konteineru saraksta ailē “Pārvadātāja atzīmes” iepretim ziņām par atkabināto vagonu vai pavadzīmes ailē “Vagons” pārvadātājs izdara atzīmi “Vagons atkabināts”.

**4. Papildsūtījuma saraksta aizpildīšanas kārtība**

91. Papildsūtījuma saraksts ir dokuments, ar kuru pārvadātājs noformē sūtījuma kravas daļas pārvadāšanu līdz galastacijai gadījumos, kad šī kravas daļa tiks nosūtīta vēlāk par kravas, kas nosūtīta ar pavadzīmi, pamatdaļu.

92. Papildsūtījuma sarakstu noformē:

## 92.1. vagonam, kas atkabināts no vagonu grupas, kuru pārvadā ar vienu pavadzīmi;

## 92.2. bez dokumentiem konstatētai kravai;

## 92.3. neietilpušās kravas daļai, ja krava pārvadāšanas ceļā pārkrauta citā vagonā.

93. Papildsūtījuma saraksts sastāv no divām lapām: 1. lapas “Papildsūtījuma saraksts (pārvadātājam, kas izsniedz kravu)” un lapas bez numura “Papildsūtījuma saraksts (papildeksemplārs)”. Papildsūtījuma saraksta veidlapai ir A4 formāts, to drukā ar melnas krāsas šriftu uz baltā papīra.

94. 1.lapa “Papildsūtījuma saraksts (pārvadātājam, kas izsniedz kravu)” pavada kravu līdz galastacijai un paliek pie pārvadātāja, kas izsniedz kravu saņēmējam. Lapas bez numura “Papildsūtījuma saraksts (papildeksemplārs)” ir paredzētas gan pārvadātājam, kas noformējis papildsūtījuma sarakstu, gan secīgajiem pārvadātājiem, kas piedalās papildnosūtāmās kravas daļas pārvadāšanā (izņemot pārvadātāju, kas izsniedz kravu).

95. Papildsūtījuma saraksta augšējā kreisajā stūrī ailē “Pārvadātāja nosaukums” norāda pārvadātāja nosaukumu, kas sastādījis papildsūtījuma sarakstu.

96. Papildsūtījuma saraksta 1.ailē “Nosūtītājs” norāda pārvadātāja, kas sastādījis papildsūtījuma sarakstu, nosaukumu un nosacīto kodu.

97.Papildsūtījuma saraksta 2.ailē “Nosūtīšanas stacija” norāda stacijas, kurā sastādīts papildsūtījuma saraksts, nosaukumu un tās kodu kodam paredzētajā laukā, un dzelzceļa saīsināto nosaukumu.

98. Papildsūtījuma saraksta 3.ailē “Nosūtītāja paziņojumi”, 5.ailē “Galastacija”, 15.ailē “Kravas nosaukums”, 16.ailē “Iepakojuma veids” no atbilstošās pavadzīmes ailes ieraksta ziņas, kas attiecas uz papildnosūtāmās kravas daļu.

99. Papildsūtījuma saraksta 4.ailē “Saņēmējs” norāda pārvadātāja, kas izsniedz kravu saņēmējam, nosaukumu un nosacīto kodu.

100. Papildsūtījuma saraksta 6.ailē “Pārvadājuma maršruts” ieraksta ziņas no atbilstošās pavadzīmes ailes atlikušajam pārvadāšanas ceļam.

101. Papildsūtījuma saraksta 7.ailē “Vagons”, 8.ailē “Vagonu piešķīris”, 9.ailē “Kravnesība”, 10.ailē “Asis”, 11.ailē “Taras masa”, 12.ailē “Cisternas tips”, 17.ailē “Vietu skaits”, 18.ailē “Masa (kg)”, 19.ailē “Plombas”, 20.ailē “Iekrāvis”, 21.ailē “Masas noteikšanas veids”:

101.1. ja atkabina vagonu, ieraksta ziņas no atbilstošās pavadzīmes ailes;

101.2. ja iekrauj kravas daļu citā vagonā, ieraksta atbilstošās ziņas par vagonu, kurā iekrauta šī kravas daļa, kravas vietu skaitu un kravas masu, plombu, kuras uzlicis pārvadātājs, skaitu un zīmes, veidu, kā pārvadātājs noteicis kravas masu, ailē “Iekrāvis” – atzīmi “pārvadātājs”.

102. Papildsūtījuma saraksta 22.ailē “Pārvadātāji” ieraksta ziņas no pavadzīmes par pārvadātājiem secīgi atlikušajam papildnosūtāmās kravas daļas pārvadāšanas ceļam.

103. Papildsūtījuma saraksta 23.ailē “Krava pieder sūtījumam Nr. \_\_\_\_\_\_\_ no \_\_\_\_\_\_\_\_\_\_\_\_, nosūtīšanas stacija \_\_\_\_\_, galastacija \_\_\_\_\_, saņēmējam \_\_\_\_\_” norāda sūtījuma numuru, pārvadājuma līguma noslēgšanas datumu, nosūtīšanas stacijas, galastacijas nosaukumu un dzelzceļa saīsināto nosaukumu, saņēmēja nosaukumu un viņa pasta adresi saskaņā ar pavadzīmi.

104.Papildsūtījuma saraksta 24.ailē “Dokumenti, kurus pielicis nosūtītājs” ieraksta pavaddokumentu vai to kopiju sarakstu, ja tiem jāpavada papildnosūtāmā kravas daļa.

105. Papildsūtījuma saraksta 25.aile netiek aizpildīta.

106. Papildsūtījuma saraksta 26.ailē “Papildsūtījuma saraksta noformēšanas datums” papildsūtījuma saraksta noformēšanas stacijā iespiež pārvadātāja kalendārā spiedoga nospiedumu.

107. Papildsūtījuma saraksta 27.ailē “Pienākšanas datums” galastacijā iespiež pārvadātāja kalendārā spiedoga nospiedumu.

108. Papildsūtījuma saraksta 28.ailē “Atzīmes muitas un citu administratīvo formalitāšu izpildīšanai” muita izdara atzīmes muitas kontroles mērķiem, bet citas valsts administratīvās institūcijas izdara atzīmes administratīvo procedūru izpildīšanai.

109. Papildsūtījuma saraksta 29.ailē “Sūtījums Nr.” norāda sūtījuma numuru, kurš nedrīkst sakrist ar sūtījuma numuru, kas norādīts pavadzīmē.

110. Papildsūtījuma saraksta 30.ailē “Pārvadātāja atzīmes” ieraksta atzīmes, kas noteiktas analoģiskajai pavadzīmes ailei.

111 Papildsūtījuma saraksta 31.ailē “Komercakts” norāda komercakta numuru, sastādīšanas datumu, kā arī tās stacijas nosaukumu un tā dzelzceļa saīsināto nosaukumu, kurā komercakts tika sastādīts, un iespiež pārvadātāja, kurš to sastādījis, spiedoga nospiedumu.

112. Papildsūtījuma saraksta 32.ailes “Atzīmes galastacijā” aizpildīšanas kārtību nosaka pārvadātājs, kas izsniedz kravu.

113. Papildsūtījuma saraksta 33.ailē “Atzīmes par kravas nodošanu” kravas nodošanas stacijās iespiež pārvadātāja, kas pieņem kravu, kalendārā spiedoga nospiedumu kravas nodošanas secībā no viena pārvadātāja citam.

**VII. Noslēguma jautājumi**

114. Atzīt par spēku zaudējušiem Ministru kabineta 2001. gada 18. decembra noteikumus Nr. 533 „Noteikumi par pavadzīmes aizpildīšanas kārtību dzelzceļa kravu pārvadājumos” (Latvijas Vēstnesis, 2001, 188. nr.; 2016, 544.nr.).

115. Noteikumi stājas spēkā 2020. gada 1.novembrī.

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: valsts sekretāra p.i. Dž.Innusa